CELEX: 
Language: lt
Date: 2019-03-12 00:00:00
Title: KOMISIJOS DELEGUOTASIS REGLAMENTAS (ES) …/... kuriuo dėl Kioto protokolo techninio įgyvendinimo antruoju įsipareigojimų laikotarpiu iš dalies keičiamas Reglamentas (ES) Nr. 389/2013

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Sąjungos registras sukurtas Komisijos reglamentu (ES) Nr. 389/2013
                  1
                (Registro reglamentas). Jis turi būti pritaikytas prie ES šiltnamio efektą sukeliančių dujų apyvartinių taršos leidimų prekybos sistemos (ES ATLPS) ketvirtojo prekybos laikotarpio (2021–2030 m.) naujų teisinių aplinkybių. Pirmasis Registro reglamento teisinis pagrindas – ATLPS direktyva
                  2
               , iš dalies pakeista Reglamentu (ES) 2017/2392
                  3
                ir Direktyva (ES) 2018/410
                  4
               . Į šiuos pakeitimus būtina atsižvelgti Sąjungos registrą reglamentuojančiose taisyklėse. Todėl naujas Registro reglamentas bus priimtas kaip atskiras deleguotasis aktas.
            
            
               Tačiau Kioto protokolo antrojo įsipareigojimų laikotarpio reikalavimų laikymasis toliau bus reglamentuojamas Reglamento (ES) Nr. 389/2013 nuostatomis. Šias esamas taisykles reikia toliau tikslinti. 
            
            
               2.KONSULTACIJOS PRIEŠ PRIIMANT AKTĄ
            
            
               2018 m. kovo 27 d. Komisija įsteigė Kovos su klimato kaita politikos ekspertų grupę. Rengiant šį deleguotąjį reglamentą Kovos su klimato kaita politikos ekspertų grupė posėdžiavo 2018 m. balandžio 3 d., 2018 m. gegužės 18 d., 2018 m. birželio 11–12 d. ir 2018 m. liepos 3 d.
            
            
               Posėdžiams aktualūs dokumentai buvo vienu metu perduoti Europos Parlamentui ir Tarybai, kaip numatyta Bendrajame susitarime dėl deleguotųjų aktų, pridėtame prie Tarpinstitucinio susitarimo dėl geresnės teisėkūros
                  5
               . Rengiant deleguotojo reglamento projektą atsižvelgta į ekspertų grupės pateiktas pastabas. 
            
            
               Be to, pastabas dėl deleguotojo reglamento teksto keturias savaites – nuo 2019 m. sausio 9 d. iki vasario 6 d. – buvo galima pateikti internetu geresnio reglamentavimo portale. Per minėtą laikotarpį jokių pastabų dėl šio teksto projekto negauta.
            
            
               3.DELEGUOTOJO AKTO TEISINIAI ASPEKTAI
            
            
               Komisijos deleguotuoju reglamentu (ES) 2015/1844
                  6
                Registro reglamentas papildytas taisyklėmis, reglamentuojančiomis Kioto protokolo antrojo įsipareigojimų laikotarpio įgyvendinimą. Tačiau į šį reglamentą nebuvo įtrauktos tarpuskaitos taisyklės, numatytos antrojo įsipareigojimų laikotarpio pabaigoje su valstybėmis, nedalyvaujančiomis bendrai vykdant įsipareigojimus. Tokios taisyklės turi būti įtrauktos į Reglamentą (ES) Nr. 389/2013, ir jų taikymas turi būti susietas su Dohos pakeitimo įsigaliojimu.
            
            
               KOMISIJOS DELEGUOTASIS REGLAMENTAS (ES) …/...
            
            
               2019 03 12
            
            
               kuriuo dėl Kioto protokolo techninio įgyvendinimo antruoju įsipareigojimų laikotarpiu iš dalies keičiamas Reglamentas (ES) Nr. 389/2013
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2013 m. gegužės 21 d. Europos Parlamento ir Tarybos reglamentą (ES) Nr. 525/2013 dėl šiltnamio efektą sukeliančių dujų išmetimo stebėsenos bei ataskaitų ir kitos su klimato kaita susijusios nacionalinio bei Sąjungos lygmens informacijos teikimo mechanizmo ir kuriuo panaikinamas Sprendimas Nr. 280/2004/EB
                  7
               , ypač į jo 10 straipsnio 6 dalį, 
            
            
               kadangi:
            
            
               (1)Europos Parlamento ir Tarybos direktyvos 2003/87/EB
                  8
                19 straipsnio 1 dalimi reikalaujama, kad visi nuo 2012 m. sausio 1 d. išduoti apyvartiniai taršos leidimai būtų laikomi Sąjungos registre. Pirmasis toks Sąjungos registras sukurtas Komisijos reglamentu (ES) Nr. 920/2010
                  9
               ;
            
         
         
            
               (2)Reglamentas (ES) Nr. 920/2010 panaikintas Komisijos reglamentu (ES) Nr. 389/2013
                  10
               , kuriuo nustatyti Sąjungos registro bendrieji, administravimo ir techninės priežiūros reikalavimai, taikomi 2013 m. sausio 1 d. prasidėjusiu prekybos laikotarpiu ir tolesniais laikotarpiais, taip pat atskiro sandorių žurnalo, numatyto Direktyvos 2003/87/EB 20 straipsnio 1 dalyje, ir registrų, numatytų Europos Parlamento ir Tarybos sprendimo Nr. 280/2004/EB 6 straipsnyje 
                  11
               , bendrieji, administravimo ir techninės priežiūros reikalavimai;
            
            
               (3)Reglamento (ES) Nr. 525/2013 10 straipsnio 1 dalyje numatyta, kad įsipareigojimams pagal Kioto protokolą įgyvendinti sukuriami registrai. Tų registrų veikimas reglamentuojamas Reglamentu (ES) Nr. 389/2013;
            
            
               (4)Jungtinių Tautų bendrosios klimato kaitos konvencijos šalių konferencijoje, kurioje susitinka Kioto protokolo šalys, priimtas Dohos pakeitimas, kuriuo nustatytas antrasis Kioto protokolo įsipareigojimų laikotarpis, prasidėjęs 2013 m. sausio 1 d. ir pasibaigsiantis 2020 m. gruodžio 31 d. (toliau – Dohos pakeitimas). Sąjunga Dohos pakeitimą patvirtino Tarybos sprendimu (ES) 2015/1339
                  12
               . Kioto protokolo Dohos pakeitimas turi būti įgyvendintas Sąjungos registre ir nacionaliniuose Kioto protokolo registruose. Tačiau atitinkamos nuostatos turėtų būti taikomos tik nuo Kioto protokolo Dohos pakeitimo įsigaliojimo dienos; 
            
            
               (5)Norvegija ir Lichtenšteinas dalyvauja Direktyva 2003/87/EB sukurtoje ES apyvartinių taršos leidimų prekybos sistemoje, tačiau jos nėra susitarimo dėl bendro įsipareigojimų vykdymo
                  13
                antruoju Kioto protokolo įsipareigojimų laikotarpiu šalys. Todėl antrojo įsipareigojimų laikotarpio pabaigoje turi būti sukurta speciali tarpuskaitos procedūra, kaip numatyta Reglamento (ES) Nr. 525/2013 10 straipsnio 6 dalyje;
            
            
               (6)visos būtinos operacijos, susijusios su ES ATLPS trečiuoju prekybos laikotarpiu (2013–2020 m.), turėtų būti baigtos pagal Reglamente (ES) Nr. 389/2013 nustatytas taisykles. Kadangi Direktyva 2003/87/EB leista naudoti pagal Kioto protokolą įsigytus tarptautinius kreditus, tas reglamentas ir toliau bus taikomas toms operacijoms iki 2023 m. liepos 1 d., t. y. papildomo laikotarpio, skirto Kioto protokolo antrojo įsipareigojimų laikotarpio įsipareigojimams įgyvendinti, pabaigos. Siekiant suteikti daugiau aiškumo dėl taisyklių, taikomų visoms su trečiuoju prekybos laikotarpiu susijusioms operacijoms pagal Direktyvą 2003/87/EB su pakeitimais, padarytais Direktyva 2009/29/EB, ir taisyklių, taikomų visoms su ketvirtuoju prekybos laikotarpiu susijusioms operacijoms pagal Direktyvą 2003/87/EB su pakeitimais, padarytais Direktyva (ES) 2018/410, Reglamento (ES) Nr. 389/2013 nuostatos, kurios po šio reglamento įsigaliojimo dienos bus toliau taikomos su trečiuoju prekybos laikotarpiu susijusioms operacijoms, turėtų tuo apsiriboti,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamente (ES) Nr. 389/2013 įterpiamas šis 73h straipsnis:
            
            
               „73h straipsnis
            
            
               Tarpuskaitos procesas, taikomas valstybėms, kurios nėra bendro įsipareigojimų vykdymo susitarimo šalys
            
            
               1. Per 6 mėnesius nuo 2013–2020 m. prekybos laikotarpio pabaigos vyriausiasis administratorius valstybėms, kurios nėra bendro įsipareigojimų vykdymo susitarimo šalys, apskaičiuoja tarpuskaitos vertę: iš viso paprastųjų ATL, kurių per 2013–2020 m. laikotarpį atsisakė tos valstybės nacionalinio administratoriaus administruojami veiklos vykdytojai, skaičiaus atima tokį vienetų skaičių, kuriuo pasipildė ES ATLPS dėl tos valstybės dalyvavimo 2013–2020 m. prekybos laikotarpiu. 
            
            
               2. Vyriausiasis administratorius nacionaliniams administratoriams praneša skaičiavimo, atlikto pagal 1 dalį, rezultatą.
            
            
               3. Per 5 dienas nuo 2 dalyje nurodyto pranešimo vyriausiasis administratorius visoms valstybėms, kurių tarpuskaitos vertė teigiama, į jų KP sąskaitas KP registre iš Sąjungos registre esančios ATLPS pagrindinės tarpuskaitos sąskaitos perveda NNV skaičių, atitinkantį pagal 1 dalį apskaičiuotą tarpuskaitos vertę.
            
            
               4. Per 5 dienas nuo 2 dalyje nurodyto pranešimo kiekvienos valstybės, kurios tarpuskaitos vertė yra neigiama, KP registro administratorius į Sąjungos registre esančią ATLPS pagrindinę tarpuskaitos sąskaitą perveda NNV skaičių, atitinkantį pagal 1 dalį apskaičiuotos tarpuskaitos vertės teigiamą ekvivalentą.
            
            
               5. Prieš atlikdamas šio straipsnio 3 ir 4 dalyje nurodytus pervedimus, atitinkamas nacionalinis administratorius arba vyriausiasis administratorius pirmiausia perveda reikiamą NNV skaičių, kad būtų įvykdytas pirmiems NNV tarptautiniams pervedimams taikomas pajamų dalies skyrimo reikalavimas pagal Reglamento (ES) Nr. 525/2013 10 straipsnio 1 dalį.
            
            
               6. Per 6 mėnesius nuo 2013–2020 m. prekybos laikotarpio pabaigos vyriausiasis administratorius valstybėms, kurios nėra bendro įsipareigojimų vykdymo susitarimo šalys, apskaičiuoja tarpuskaitos vertę: iš viso paprastųjų ATL, kurių per 2013–2020 m. laikotarpį atsisakė tos valstybės nacionalinio administratoriaus administruojami orlaivių naudotojai, skaičiaus atima tokį vienetų skaičių, kuris atitinka patikrintą orlaivių naudotojų, įtrauktų į tos valstybės nacionalinį registrą pagal JTBKKK, išmestą ŠESD kiekį.
            
            
               7. Vyriausiasis administratorius nacionaliniams administratoriams praneša skaičiavimo, atlikto pagal 6 dalį, rezultatą.
            
            
               8. Per 5 dienas nuo 7 dalyje nurodyto pranešimo kiekvienos valstybės, kurios tarpuskaitos vertė yra teigiama, KP registro administratorius į Sąjungos registre esančią ATLPS pagrindinę tarpuskaitos sąskaitą perveda NNV skaičių, atitinkantį pagal 6 dalį apskaičiuotą tarpuskaitos vertę.
            
            
               9. Per 5 dienas nuo 7 dalyje nurodyto pranešimo vyriausiasis administratorius visoms valstybėms, kurių tarpuskaitos vertė neigiama, į jų KP sąskaitas KP registre iš Sąjungos registre esančios ATLPS pagrindinės tarpuskaitos sąskaitos perveda NNV skaičių, atitinkantį pagal 6 dalį apskaičiuotos tarpuskaitos vertės teigiamą ekvivalentą.
            
            
               10. Prieš atlikdamas šio straipsnio 8 ir 9 dalyje nurodytus pervedimus, atitinkamas nacionalinis administratorius arba vyriausiasis administratorius pirmiausia perveda reikiamą NNV skaičių, kad būtų įvykdytas pirmiems NNV tarptautiniams pervedimams taikomas pajamų dalies skyrimo reikalavimas pagal Reglamento (ES) Nr. 525/2013 10 straipsnio 1 dalį.“
            
         
         
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Jis taikomas nuo tos dienos, kurią Komisija Europos Sąjungos oficialiajame leidinyje paskelbia pranešimą apie Kioto protokolo Dohos pakeitimo įsigaliojimą.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2019 03 12
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        2013 m. gegužės 2 d. Komisijos reglamentas (ES) Nr. 389/2013, kuriuo pagal Europos Parlamento ir Tarybos direktyvą 2003/87/EB ir Europos Parlamento ir Tarybos sprendimus Nr. 280/2004/EB ir Nr. 406/2009/EB įsteigiamas Sąjungos registras ir panaikinami Komisijos reglamentai (ES) Nr. 920/2010 ir Nr. 1193/2011 (OL L 122, 2013 5 3, p. 1).
               
               
                  
                     (2)
                  
                        2003 m. spalio 13 d. Europos Parlamento ir Tarybos direktyva 2003/87/EB, nustatanti šiltnamio efektą sukeliančių dujų emisijos leidimų sistemą Bendrijoje ir iš dalies keičianti Tarybos direktyvą 96/61/EB (OL L 275, 2003 10 25, p. 32).
               
               
                  
                     (3)
                  
                        2017 m. gruodžio 13 d. Europos Parlamento ir Tarybos reglamentas (ES) 2017/2392, kuriuo iš dalies keičiama Direktyva 2003/87/EB, siekiant išlaikyti dabartinius jos taikymo aviacijos veiklai apribojimus ir pasirengti nuo 2021 m. įgyvendinti pasaulinę rinkos priemonę (OL L 350, 2017 12 29, p. 7).
               
               
                  
                     (4)
                  
                        2018 m. kovo 14 d. Europos Parlamento ir Tarybos direktyva (ES) 2018/410, kuria iš dalies keičiama Direktyva 2003/87/EB siekiant ekonomiškai efektyviai dar labiau sumažinti išmetamųjų teršalų kiekį ir paskatinti investicijas į mažo anglies dioksido kiekio technologijas ir Sprendimas (ES) 2015/1814 (OL L 76, 2018 3 19, p. 3).
               
               
                  
                     (5)
                  
                        2016 m. balandžio 13 d. Europos Parlamento, Europos Sąjungos Tarybos ir Europos Komisijos tarpinstitucinis susitarimas dėl geresnės teisėkūros (OL L 123, 2016 5 12, p. 1).
               
               
                  
                     (6)
                  
                        2015 m. liepos 13 d. Komisijos deleguotasis reglamentas (ES) 2015/1844, kuriuo dėl Kioto protokolo techninio įgyvendinimo po 2012 m. iš dalies keičiamas Reglamentas (ES) Nr. 389/2013 (OL L 268, 2015 10 15, p. 1).
               
               
                  
                     (7)
                  
                        OL L 165, 2013 6 18, p. 13.
               
               
                  
                     (8)
                  
                        2003 m. spalio 13 d. Europos Parlamento ir Tarybos direktyva 2003/87/EB, nustatanti šiltnamio efektą sukeliančių dujų emisijos leidimų sistemą Bendrijoje ir iš dalies keičianti Tarybos direktyvą 96/61/EB (OL L 275, 2003 10 25, p. 32).
               
               
                  
                     (9)
                  
                        2010 m. spalio 7 d. Komisijos reglamentas (ES) Nr. 920/2010 dėl standartizuotos ir apsaugotos registrų sistemos pagal Europos Parlamento ir Tarybos direktyvą 2003/87/EB ir Europos Parlamento ir Tarybos sprendimą Nr. 280/2004/EB (OL L 270, 2010 10 14, p. 1).
               
               
                  
                     (10)
                  
                        2013 m. gegužės 2 d. Komisijos reglamentas (ES) Nr. 389/2013, kuriuo pagal Europos Parlamento ir Tarybos direktyvą 2003/87/EB ir Europos Parlamento ir Tarybos sprendimus Nr. 280/2004/EB ir Nr. 406/2009/EB įsteigiamas Sąjungos registras ir panaikinami Komisijos reglamentai (ES) Nr. 920/2010 ir Nr. 1193/2011 (OL L 122, 2013 5 3, p. 1).
               
               
                  
                     (11)
                  
                        2004 m. vasario 11 d. Europos Parlamento ir Tarybos sprendimas Nr. 280/2004/EB dėl šiltnamio efektą sukeliančių dujų emisijos Bendrijoje monitoringo mechanizmo ir Kioto protokolo įgyvendinimo (OL L 49, 2004 2 19, p. 1).
               
               
                  
                     (12)
                  
                        2015 m. liepos 13 d. Tarybos sprendimas (ES) 2015/1339 dėl Jungtinių Tautų bendrosios klimato kaitos konvencijos Kioto protokolo Dohos pakeitimo sudarymo Europos Sąjungos vardu ir bendro pagal jį prisiimtų įsipareigojimų vykdymo (OL L 207, 2015 8 4, p. 1).
               
               
                  
                     (13)
                  
                        2015 m. liepos 13 d. Tarybos sprendimas (ES) 2015/1340 dėl Europos Sąjungos bei jos valstybių narių ir Islandijos susitarimo dėl Islandijos dalyvavimo bendrai vykdant Europos Sąjungos, jos valstybių narių ir Islandijos įsipareigojimus Jungtinių Tautų bendrosios klimato kaitos konvencijos Kioto protokolo antruoju įsipareigojimų laikotarpiu sudarymo Europos Sąjungos vardu (OL L 207, 2015 8 4, p. 15).